CELEX: 62013CN0661
Language: et
Date: 2013-12-13 00:00:00
Title: Kohtuasi C-661/13: Eelotsusetaotlus, mille on esitanud Oberlandesgericht Düsseldorf (Saksamaa) 13. detsembril 2013 – Astellas Pharma Inc. versus Polpharma SA Pharmaceutical Works

28.4.2014   
            
            
               ET
            
            
               Euroopa Liidu Teataja
            
            
               C 129/7
            
         Eelotsusetaotlus, mille on esitanud Oberlandesgericht Düsseldorf (Saksamaa) 13. detsembril 2013 – Astellas Pharma Inc. versus Polpharma SA Pharmaceutical Works
   (Kohtuasi C-661/13)
   2014/C 129/09
   Kohtumenetluse keel: saksa
   
      Eelotsusetaotluse esitanud kohus
   
   Oberlandesgericht Düsseldorf
   
      Põhikohtuasja pooled
   
   
      Hageja: Astellas Pharma Inc.
   
      Kostja: Polpharma SA Pharmaceutical Works
   
      Eelotsuse küsimused
   
   
               1.
            
            
               Kas direktiivi 2001/83/EÜ (1) artikli 10 lõiget 6 tuleb tõlgendada nii, et patendikaitse on välistatud ka selliste kättesaadavaks tegemise toimingute puhul, millega kolmas isik puhtalt ärilistel põhjustel pakub või tarnib geneerilise ravimi tootjale patendiga kaitstud toimeainet, mida geneerilise ravimi tootja kavatseb kasutada ravimi turuleviimise loa või müügiloa taotlemiseks vajalikes uuringutes või katsetes direktiivi 2001/83/EÜ artikli 10 lõike 6 tähenduses?
            
         
               2.
            
            
               Kui vastus esimesele küsimusele on jaatav:
               
                           a)
                        
                        
                           Kas patendiga kaitstud toimeaine kasutamise õiguse andmine kolmandale isikule oleneb sellest, kas geneeriliste ravimite tootja kasutab kolmanda isiku kättesaadavaks tehtud toimeainet tõepoolest ainult ettenähtud uuringuteks või katseteks direktiivi 2001/83/EÜ artikli 10 lõike 6 tähenduses? Kas patendikaitse on sellisel juhul välistatud ka siis, kui kolmandale isikule ei ole kauba saaja kavatsus kasutada toimeainet üksnes viidatud uuringuteks või katseteks teada ja ta ei ole ka püüdnud seda välja selgitada?
                           Või on patendiga kaitstud toimeaine kasutamise õiguse andmisel kolmandale isikule määrav vaid see, et kättesaadavaks tegemise toimingu sooritamise ajal võib kolmas isik kõigi asjaolude põhjal (näiteks kauba saajaks oleva ettevõtja suunitlus, kättesaadavaks tehtud toimeaine väike kogus, kõnealusele toimeainele antud patendikaitse kehtivuse peatne lõppemine, kogemuste põhjal antav hinnang kauba saaja usaldusväärsusele) õigustatult lähtuda eeldusest, et kauba saajaks olev geneeriliste ravimite tootja kasutab kättesaadavaks tehtud toimeainet ainult ravimi turuleviimise loa taotlemiseks vajalikes uuringutes või katsetes?
                        
                     
                           b)
                        
                        
                           Kas kolmas isik peab seoses kättesaadavaks tegemise toiminguga võtma ise meetmeid tagamaks, et kauba saaja kasutab tarnitud toimeainet tõepoolest ainult turuleviimise loa taotlemiseks vajalikes uuringutes või katsetes, ja kas tema võetavad meetmed peavad olema erinevad, olenevalt sellest, kas ta patendiga kaitstud toimeainet üksnes pakub või seda ka tarnib?
                        
                     
         
      (1)  Euroopa Parlamendi ja nõukogu 6. novembri 2001. aasta direktiiv 2001/83/EÜ inimtervishoius kasutatavaid ravimeid käsitlevate ühenduse eeskirjade kohta (EÜT L 311, lk 67; ELT eriväljaanne 13/27, lk 69), mida on muudetud Euroopa Parlamendi ja nõukogu direktiiviga 2004/27/EÜ, millega muudetakse direktiivi 2001/83/EÜ ühenduse eeskirjade kohta seoses inimtervishoius kasutatavate ravimitega (ELT L 136, lk 34; ELT eriväljaanne 13/34, lk 262).